ไทยกู้เงินดอกต่ำแม้เรตติ้งไม่ขึ้น
คลังไม่หวั่นม็อบเดินหน้ากู้ เชื่อนักลงทุนมั่นใจไทย
24 พ.ย. 2555

คลังไม่หวั่นม็อบเดินหน้ากู้ เชื่อนักลงทุนมั่นใจไทย
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) กล่าวว่า แม้ว่าสถาบันจัดอันดับชั้นนำของโลกยังไม่ปรับเครดิตประเทศไทยจาก BBB เป็น A หรือ AA เพราะเห็นว่าไทยยังไม่มีความชัดเจนด้านการพัฒนาประเทศ และยังมีปัญหาการเมือง แต่ก็เชื่อว่านักลงทุนที่จะเข้ามาลงทุนในหุ้นกู้เอกชนหรือพันธบัตรรัฐบาลจะมีความเชื่อมั่นเข้ามาลงทุน โดยที่ไม่จำเป็นต้องให้ผลตอบแทนที่สูงมากเกินไป
“เชื่อว่าตอนนี้นักลงทุนมีความเข้าใจเศรษฐกิจไทยมากขึ้น แม้ว่าจะมีปัญหาทางการเมืองมาตลอด แต่เศรษฐกิจไทยก็ยังขยายตัวได้อย่างต่อเนื่อง” น.ส.จุฬารัตน์ กล่าว 
ผู้อำนวยการ สบน. กล่าวว่า สบน.พร้อมที่จะกู้เงินสนับสนุนการลงทุนของรัฐบาล โดยเฉพาะในส่วนของเงินกู้ฟื้นฟูน้ำท่วมอีก 3 แสนล้านบาท ที่ยังเหลืออยู่และต้องกู้ภายในปีหน้า ซึ่งขณะนี้มีโครงการบางส่วนได้รับการอนุมัติ และที่เหลือคงจะอนุมัติได้ทันภายในปีหน้า เพราะอยู่ระหว่างการพิจารณารายละเอียดโครงการทั้งหมด
สำหรับปัญหาการชุมนุมประท้วงรัฐบาลขณะนี้ เชื่อว่าไม่กระทบกับตลาดเงินกู้ เพราะเป็นเรื่องที่ตลาดคาดการณ์ไว้ล่วงหน้าอยู่แล้วว่า การชุมนุมจะสงบอยู่ภายใต้กฎหมายโดยไม่มีความรุนแรง 
นายจักรกฤศฏิ์ พาราพันธกุล รองปลัดกระทรวงการคลัง กล่าวว่า ขณะนี้ต่างประเทศปล่อยเงินกู้ให้ประเทศไทยในอัตราดอกเบี้ยที่ดีกว่าตลาด เพราะรู้ว่าพื้นฐานของประเทศดีกว่าที่บริษัทเครดิตประเมินไว้ 1 ขั้น ถือว่าอยู่ในระดับที่ดี